Lene Espersen (KF), 2013-01-15:
Lad mig gøre det helt klart fra starten af min tale, at Det Konservative Folkeparti støtter dette beslutningsforslag, der har til formål at bidrage til at sikre fred, stabilitet og beskyttelse af civilbefolkningen i Mali inden for rammerne af Sikkerhedsrådets resolution 2085.
Som flere ordførere har været inde på, har situationen i Mali jo desværre undergået en forværring siden militærkuppet i marts 2012, og der skal ikke herske nogen som helst tvivl om – det har flere ordførere også understreget i dag – at vi naturligvis fra dansk side støtter den politiske proces og ikke mindst støtter processen hen imod et mæglingsforsøg, så situationen i Mali på længere sigt kan stabiliseres.
Hvad der også er meget vigtigt at få understreget, og hvad jeg også har forsøgt at pointere i forhold til det indlæg, der kom fra Enhedslisten, som var meget fokuseret på Frankrig,
er, at der jo ikke er nogen tvivl om, at et af de store ønsker, der er, er ønsket om en afrikansk ledet militær intervention forankret i AFISMA, der skal være med til at sikre en afrikansk ledet beskyttelse af civilbefolkningen.
Vi synes, det er yderst fornuftigt, at Danmark bidrager til den proces, der er lige nu, med transport og hjælp til logistikken.
Det kræver omtanke, og det kræver grundig analyse af konsekvenserne, hver gang vi sender vores soldater ud.
Det vægter derfor også højt for Det Konservative Folkeparti, at FN's Sikkerhedsråd har vedtaget resolution 2085 og igen i går aftes bekræftede ønsket om en større international assistance til Mali.
Mali er jo et land, som Danmark udviklingspolitisk har samarbejdet med igennem mange år, og derfor giver det altså også god mening, at et land, som vi faktisk kender ganske godt, også er et land, som vi hjælper, når der er behov for hjælp.
Det er vigtigt, at det internationale samfund nu yder den nødvendige hjælp til at beskytte civilbefolkningen og hjælpe den med at bekæmpe al-Qaeda i det islamiske Maghreb, som er den største militante islamistiske terrorgruppe i Sahelområdet, og de dertil knyttede militante grupper.
Det er også vigtigt at få understreget, og det er der ikke blevet sagt så meget om her i dag, at den mission, vi sender vores soldater ud på, selv om man sådan lidt henkastet kan sige, at det er en transportopgave, er en opgave, der er forbundet med en høj risiko.
Der er ingen tvivl om, at Forsvarets Efterretningstjeneste, hvilket vi også kan se ud af beslutningsforslaget, betegner terrortruslen mod vestlige mål, herunder danske, som høj, når det gælder Mali.
Så det er en alvorlig og risikofyldt mission, vi sender vores herculesfly og dets besætning ud på.
Ikke desto mindre er det noget, som er yderst nødvendigt, og som jeg synes giver rigtig god mening, når man ser på Danmarks historie og Mali.
Det er vigtigt at få understreget, at i første omgang, og det står der også i beslutningsforslaget, vil vores bidrag på et C-130J-herculesfly og dets besætning primært blive brugt til at flyve mellem Frankrig og Mali.
Men som det også er fremgået under debatten her i dag, er der altså ikke alene tale om, at vi nødvendigvis kun skal fragte franske soldater og materiel rundt.
Der er absolut intet til hinder for, at man også kan flyve rundt med nogle af de afrikanske styrker, der er i området, og at der også kan være flyvninger mellem andre områder.
Det synes jeg faktisk er vigtigt at få understreget her i dag, for vi er der sådan set for at hjælpe med noget logistik, og der er det altså ikke nationaliteten på de soldater, der er ombord, der er det afgørende, men det, at man får løst opgaven.
Vi bakker fuldt ud op om beslutningsforslaget og håber på, at den klare internationale støtte, der er til opgaven, vil reflekteres i, at de lande, der har meldt sig på banen, bl.a. Storbritannien, USA, Belgien og muligvis også Tyskland, også leverer deres bidrag ganske hurtigt.